王冕
卫生画山水
国朝画手不可数，神妙独数高尚书。
尚书意匠悟三昧，笔力固与常人殊。
林树无根云懵懵，昆仑泰华云中涌。
山城野店不逢人，碧波翠嶂淋漓动。
于今绝响三十年，尚书笔法谁能传？片藤尺青不易得，使我感慨心茫然。
吴兴老赵蓟丘李，两地清风俱委靡。
古人丹青亦消毁，后学纷纷无乃是。
卫生卓荦志有余，妙龄声誉驰江湖。
泛观今昔意未足，直与造化论锱铢。
呜呼！安得有绢请君画竹冠？置我长松下，坐看青山白云过。